A Facebook magyar fertályán nagy hagyománya van a kamu ajándéksorsolásoknak, de mára virradóra még ebben az erős mezőnyben is új király született. A Tesla Hungary nevű oldal mindössze 14 óra alatt (aminek a nagy részét ugye átaludta a közönség túlnyomó része) több mint 44 ezer (!!!) megosztást szerzett egy posztra, amiben egy Tesla Model S-t sorsolnak ki.

Ami persze orbitális átverés.

Tesla Hungary nincs. Budapesi bemutatóterem, ahol elvileg átadnák az autót, nincs. Ha a Tesla bejönne Magyarországra, nyilván nem egy gagyi Facebook-oldalon kisorsolt autóval durrantaná be a marketingjét. Vagy ha igen, nem olyan színvonalú szöveggel, amit áltisi harmadikban is sírva dobna vissza a tanító néni. És mégis:

Igen, 15 ezren még azt is bekommentelték, hogy "osztva", aminek aztán végképp semmi értelme.

Igen, tudjuk, mire gondol. Arra, hogy "de hát mi értelme ennek, miért csinál valaki kamu sorsolást?" Erről itt írtunk bővebben. Folytatva a gondolatolvasást: most pedig arra gondol, hogy "úristen, és ennek a sok embernek, aki ennyire könnyen átverhető, pontosan ugyanannyit ér a szavazata, mint az enyém". De ne erre gondoljon, inkább tegyen valamit a dolog ellen, az sokkal előremutatóbb. Először is nézze meg, van-e ismerőse, aki belájkolta az oldalt. Ott oldalt:

(Igen, sajnos nekem is volt ilyen ismerősöm. Szégyellem is magam helyette is.)

Ha ön is talált ilyen Facebook-ismerőst, beszéljen vele, és szép szelíden magyarázza el neki, hogy ócska csalók verték át, és most kábé akkora hülyét csinált magából az összes ismerőse előtt, mintha a homlokára tetováltatta volna, hogy "A VILLÁG LEGNAGYOB BALEKLYA VAGYOK", így, helyesírási hibástul.

Ha az illető nagyon erősködik, hogy na-de-mi-van-ha-mégse-kamu, akkor bizalmasan árulja el neki, hogy az Index holnap délben az ezt a posztot megosztók között nem hogy egy Teslát, de egy egész Tesla-gyárat sorsol ki, plusz Elon Muskot, plusz a SpaceX egyik vadiúj űrhajóját. Köszönjük.

A teendők azonban itt még nem értek véget, hátra van még a csaló oldal jelentése a Facebook felé. Ezt itt teheti meg:

Itt aztán az "It's a scam", aztán a "This page is fake", végül a "Mark this Page as a scam" opciót kell választani. És ha van kedve és energiája, minden hasonló kamuoldalnál ez a teendő. Ha ez mind megvolt, elégedetten dőlhet hátra, ma is tett valamit azért, hogy a világ egy picivel jobb hely legyen.

(És ne feledje, holnap délben sorsolás, a megnyerhető ajándékokhoz éppen most csatlakozott a Maldív-szigetek közül tetszőlegesen választható kettő.)

UPDATE: Délután egy körül - vélhetőleg a sok jelentés hatására - a Tesla Hungary oldala eltűnt a Facebookról. Ahogy a költő mondja, ez jó mulatság, férfimunka volt!